31994D0376
L 171/30
JURNALUL OFÍCIAL AL UNIUNII EUROPENE
DECIZIA COMISIEI
din 30 mai 1994
de modificare a Deciziei nr. 85/377/CEE de stabilire a unei tipologii comunitare pentru exploatațiile agricole
(94/376/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul nr. 79/65/CEE al Consiliului din 15 iunie 1965 de creare a unei rețele de informații contabile agricole privind veniturile și activitatea economică a exploatațiilor agricole în Comunitatea Economică Europeană (1), modificată ultima dată de Regulamentul (CEE) nr. 3577/90 (2), în special articolul 4 alineatul (4) și articolul 11,
întrucât tipologia comunitară a exploatațiilor agricole stabilită prin Decizia nr. 85/377/CEE a Comisiei (3), în special marjele brute standard, reprezintă baza clasificării exploatațiilor agricole după dimensiune economică și tipul culturilor practicate, atât în anchetele structurale în agricultură, cât și pentru rețeaua de informații contabile agricole (RICA); întrucât tipologia comunitară reprezintă de asemenea baza calculării unităților de mărime europene (UME) și a pragurilor folosite pentru delimitarea câmpului de observație și pentru elaborarea planului de selectare a exploatațiilor respondente incluse sau care urmează a fi incluse în RICA;
întrucât rezultatele anchetelor asupra structurii exploatațiilor agricole clasificate după UME și tipul culturilor practicate servesc ca bază de luare a deciziilor în domeniul politicii agricole structurale, în cadrul politicii agricole comune și pentru definirea domeniului de observație al RICA, care servește ca bază pentru selectarea și ponderarea eșantionului agricol al RICA; întrucât exploatațiile agricole selectate trebuie să fie reprezentative pentru câmpul de observație, în ceea ce privește obiectivele fiecăreia dintre analizele planificate;
întrucât Regulamentul (CEE) nr. 571/88 al Consiliului (4), modificat ultima dată de Decizia nr. 93/156/CEE a Comisiei (5), prevede o serie de anchete asupra structurii exploatațiilor agricole din 1988 până în 1997 și enumeră caracteristicile ce urmează să fie obiectul anchetei;
întrucât articolul 11 din Decizia nr. 85/377/CEE a Comisiei precizează că Comisia, asistată de către statele membre, examinează la fiecare zece ani experiența câștigată în aplicarea deciziei și toate nevoile comunitare noi, care apar în domeniu; întrucât, după o astfel de examinare, dispozițiile deciziei pot fi modificate după cum este cazul;
întrucât structura și conținutul listei caracteristicilor anchetei pentru perioada 1988-1997 au fost modificate, astfel încât caracteristicile din noua listă diferă de cele înregistrate în anchetele anterioare; întrucât tipologia comunitară a exploatațiilor agricole depinde de această listă, fiind prin urmare necesară adaptarea Deciziei nr. 85/377/CEE la listele caracteristicilor de anchetă stabilite de Regulamentul (CEE) nr. 571/88;
întrucât măsurile prevăzute în prezenta decizie sunt conforme avizului Comitetului comunitar pentru rețeaua datelor de contabilitate agricolă și avizului Comitetului permanent pentru statistică agricolă,
ADOPTĂ PREZENTA DECIZIE:
Articolul 1
Anexele II și III la Decizia nr. 85/377/CEE se modifică în conformitate cu anexele I și II la aceasta.
Articolul 2
Prezenta decizie se aplică din 1988.
Articolul 3
Prezenta decizie se adresează statelor membre.
Adoptată la Bruxelles, 30 mai 1994.